Tükörkép – Mórahalom Város Havilapja
Hirdetési szolgáltatásokra vonatkozó általános szerződési feltételek (ÁSZF)
1. Általános rendelkezések
1.1. Jelen Általános Szerződési Feltételek a Tükörkép – Mórahalom Város Havilapja (a továbbiakban: Tükörkép vagy Lap) nyomtatott kiadásában történő fizetett hirdetések közzétételének feltételeit szabályozzák.
1.2. A Tükörkép Mórahalom város hivatalos, rendszeresen megjelenő helyi sajtóterméke, amely elsődlegesen a város közéletével, az önkormányzat és intézményei működésével, a helyi közösségekkel, kulturális, oktatási és társadalmi eseményekkel kapcsolatos tájékoztatást szolgálja.
1.3. A Lap elsődleges rendeltetése a lakosság hiteles, közérdekű tájékoztatása. A hirdetések közzététele e rendeltetéshez képest kiegészítő tevékenység, amely nem veszélyeztetheti a Lap szerkesztési elveinek, közösségi szerepének és szakmai színvonalának érvényesülését.
1.4. A jelen ÁSZF a hirdetések megrendelésére, elfogadására, előállítására, közzétételére, díjazására és az ezekkel összefüggő jogokra és kötelezettségekre terjed ki.
1.5. A Lap kiadója, illetve a nevében jogszerűen eljáró szervezet (a továbbiakban: Kiadó) jogosult a hirdetési tevékenység megszervezésére, a hirdetési felületek meghatározására és a megrendelések elbírálására.
2. Értelmező rendelkezések
2.1. Hirdető: az a természetes vagy jogi személy, illetve szervezet, amely saját vagy más személy érdekében hirdetés közzétételét kezdeményezi.
2.2. Hirdetés: olyan, ellenérték fejében közzétett közlés, amely valamely termék, szolgáltatás, vállalkozás, rendezvény vagy egyéb tevékenység népszerűsítésére irányul.
2.3. Megrendelés: a Hirdető által írásban benyújtott, a megjelenés feltételeit tartalmazó ajánlat.
2.4. Visszaigazolás: a Kiadó részéről adott írásbeli nyilatkozat, amelyben a hirdetés közzétételére vonatkozó megrendelést elfogadja.
2.5. Hirdetési díjszabás: a Kiadó által meghatározott, mindenkor érvényes hirdetési árak és kedvezmények rendszere.
3. A hirdetések megrendelése és elfogadása
3.1. A Tükörképben történő hirdetés megjelentetése kizárólag előzetes megrendelés és annak Kiadó általi elfogadása alapján történhet.
3.2. A hirdetési megrendelést írásban, a Kiadó által rendszeresített megrendelőlapon vagy az általa elfogadott elektronikus formában kell benyújtani a media@morahalom.hu címen.
3.3. A megrendelésnek tartalmaznia kell a Hirdető azonosításához, a szerződés teljesítéséhez és a számlázáshoz szükséges adatokat, továbbá a hirdetés tárgyát, méretét, a kért megjelenési lapszámot vagy lapszámokat, a megjelenések számát és az egyeztetett díjazást.
Gazdasági reklám megrendelésekor a reklámozó köteles megadni cégnevét, illetve nevét, székhelyét, ennek hiányában lakóhelyét, továbbá adószámát. Az adószám nem helyettesíthető a magánszemély adóazonosító jelével.
A megrendelésben fel kell tüntetni a kapcsolattartó nevét és a kapcsolattartáshoz szükséges e-mail-címét vagy telefonszámát, valamint – ha eltér – a számlázási nevet és címet. Ha a megrendelő más személy vagy szervezet nevében jár el, meg kell adnia a reklámozó fenti adatait is, és a Kiadó kérésére igazolnia kell képviseleti jogosultságát.
A gazdasági reklámnak nem minősülő magánjellegű közlemény megrendelésekor a magánszemély nevét, lakcímét, szükség esetén eltérő számlázási címét és kapcsolattartási elérhetőségét kell megadni.
3.4. A megrendelés benyújtása, a megrendelőlap átvétele, annak ügyintéző általi aláírása vagy a hirdetési anyag rendelkezésre bocsátása önmagában nem jelenti a hirdetés közzétételének elfogadását, és nem keletkeztet megjelentetési kötelezettséget.
3.5. A hirdetés közzétételére irányuló szerződés a Kiadó erre jogosult képviselőjének egyértelmű írásbeli visszaigazolásával jön létre.
3.6. A Kiadó a megrendelések elbírálása során figyelembe veszi a Lap rendeltetését, szerkesztési irányelveit, a rendelkezésre álló terjedelmet, a hirdetés jellegét, valamint a vonatkozó jogszabályokat.
3.7. A Kiadó a hirdetés elfogadása előtt a kockázattal arányosan ellenőrizheti a Hirdető azonosító adatait, vállalkozói vagy szakmai jogosultságát, a hirdetésben szereplő állítások igazolhatóságát, és szükség esetén további dokumentumokat kérhet. Az adatbekérés kizárólag a szükséges mértékű lehet.
3.8. A Hirdető a megrendeléssel kijelenti, hogy a közölt adatok valósak, a hirdetett tevékenységre jogosult, a hirdetés tartalma nem megtévesztő, és a jelen ÁSZF rendelkezéseit megismerte. A Kiadó kérésére köteles az állításokat megfelelő dokumentumokkal alátámasztani.
4. A hirdetések elfogadásának és elutasításának feltételei
4.1. A Kiadó jogosult a beérkező hirdetési megrendeléseket előzetesen megvizsgálni, és azokat a jelen ÁSZF-ben meghatározott feltételek szerint elfogadni vagy visszautasítani.
4.2. A Kiadó különösen abban az esetben jogosult a hirdetés közzétételét megtagadni, ha:
a) a hirdetés tartalma jogszabályba ütközik, megtévesztő, valótlan vagy más személy jogait sérti;
b) a hirdetés nem egyeztethető össze a Tükörkép közszolgálati jellegével, szerkesztési profiljával vagy a Lap közösségi rendeltetésével;
c) a hirdetés tartalma, megfogalmazása vagy megjelenési módja alkalmas a lakosság, különösen a kiszolgáltatott helyzetben lévő személyek megtévesztésére;
d) a hirdetésben szereplő ajánlat vagy szolgáltatás jogszerűsége, a Hirdető személye vagy jogosultsága nem állapítható meg megfelelő bizonyossággal;
e) a hirdetés közzététele a Lap hitelességét, jó hírnevét vagy a helyi közösség tájékoztatásába vetett bizalmat veszélyeztetheti;
f) a hirdetés politikai kampányjellegű, pártpolitikai célú, vagy annak közzététele a Lap szerkesztési alapelveivel nem egyeztethető össze;
g) a hirdetés terjedelmi, technikai, nyomdai vagy szerkesztési okból nem helyezhető el;
h) a Hirdető a szükséges adatokat, dokumentumokat vagy nyilatkozatokat nem bocsátja rendelkezésre;
i) a hirdetés olyan tevékenységet vagy ajánlatot népszerűsít, amelynek közzététele a Lap rendeltetésére tekintettel szakmailag nem indokolt.
4.3. A Tükörkép nem köteles valamennyi hirdetési igényt kielégíteni. A hirdetési szolgáltatás igénybevételének lehetősége nem jelent feltétlen jogosultságot a közzétételre.
4.4. A Kiadó a hirdetési megrendelések elfogadásáról a meghatározott szerkesztési szempontok alapján, következetesen, az egyenlő bánásmódra vonatkozó szabályok tiszteletben tartásával dönt.
4.5. Nem fogadható el olyan hirdetés, amely a szolgáltatás eredményességéről, árazásáról, feltételeiről, a szolgáltató képesítéséről vagy jogosultságáról valótlan, félrevezető vagy lényeges információt elhallgató állítást tartalmaz. A Kiadó az ilyen állítások igazolását kérheti; a nem tisztázható, megalapozott megtévesztési kockázat esetén a közzétételt megtagadja.
4.6. A Kiadó a hirdetés elutasítását röviden dokumentálja, és a Hirdetőt az elutasításról tájékoztatja. Az elutasítás nem jelent hatósági vagy bírósági megállapítást a Hirdető tevékenységéről.
4.7. Ha a Hirdető ismételten valótlan adatot közöl, igazolási kötelezettségének nem tesz eleget vagy korábban jogsértő hirdetést adott le, a Kiadó a további megrendelések elfogadását fokozott ellenőrzéshez vagy előrefizetéshez kötheti, illetve a konkrét kockázat alapján elutasíthatja.
5. Magánjellegű és különleges hirdetések
5.1. A Tükörkép elsődlegesen nem magánhirdetések közzétételére szolgáló sajtótermék.
5.2. A Kiadó főszabály szerint nem fogad magánszemélyek egyéni gazdasági, vagyoni, szerződéskötési vagy más magánérdekeit szolgáló hirdetéseket, amennyiben azok nem illeszkednek a Lap közösségi és tájékoztatási rendeltetéséhez.
5.3. A Kiadó az időskorú, beteg, rászoruló vagy más kiszolgáltatott helyzetben lévő személyeket érintő ajánlatokat fokozott körültekintéssel vizsgálja. A vizsgálat nem jelent a Kiadó részéről jogi vagy szakmai megfelelőségi tanúsítást.
5.4. A Kiadó nem fogad el olyan magánhirdetést, amely eltartási, tartási, életjáradéki, öröklési szerződés vagy öröklésről szóló megállapodás megkötéséhez keres személyt, illetve amelynek tényleges célja ilyen megállapodás kezdeményezése. A kizárás a megfogalmazástól függetlenül érvényes, és nem jelenti az érintett jogügyletek általános jogellenességének megállapítását.
5.5. A Kiadó egyedi mérlegelés alapján közérdekű, közösségi, jótékonysági vagy más, a város életéhez kapcsolódó közlemények megjelenését is biztosíthatja. Ezek megjelentetése nem keletkeztet általános közzétételi kötelezettséget.
5.6. A 5.4. pont szerinti tilalom nem kerülhető meg közvetítő, harmadik személy vagy más elnevezés alkalmazásával. A Kiadó a hirdetés tényleges tartalmát és célját veszi figyelembe.
6. A hirdetési anyagok benyújtása és megjelenése
6.1. A Hirdető köteles a hirdetés szövegét, képi anyagát és egyéb szükséges dokumentumait az előre meghatározott anyagleadási határidőig rendelkezésre bocsátani.
6.2. A hirdetésnek meg kell felelnie a Kiadó által közölt technikai és nyomdai követelményeknek, amik a https://www.morahalom.hu/hu/tukorkep-1 oldalon találhatók. 
6.3. A Kiadó jogosult a hirdetési anyag helyesírási, nyelvhelyességi és technikai javítására, amennyiben az nem változtatja meg a hirdetés érdemi tartalmát. Érdemi módosítás a Hirdető jóváhagyásával történhet.
6.4. A hirdetés pontos elhelyezéséről a Kiadó dönt, kivéve, ha a Felek írásban meghatározott elhelyezésben állapodtak meg.
6.5. A hirdetéseket a szerkesztőségi tartalomtól egyértelműen el kell különíteni. Ha a reklámjelleg a megjelenésből nem egyértelmű, a Kiadó jól észlelhető „Hirdetés” vagy „Fizetett hirdetés” megjelölést alkalmaz. A hirdetés nem keltheti független szerkesztőségi ajánlás látszatát.
6.6. A Tükörkép megjelenési ütemezésének, oldalszámának vagy szerkesztési rendjének változása esetén a Kiadó a már elfogadott hirdetések teljesítését érintő lényeges változásokról tájékoztatja a Hirdetőt, és szükség esetén egyezteti a módosított teljesítési feltételeket.
6.7. A Hirdető tudomásul veszi, hogy a Lap nyomtatott lapszáma változatlan formában digitális archívumban, például letölthető PDF-ként is hozzáférhetővé válik. A Hirdető a hirdetésben felhasznált anyagok ilyen, a lapszámhoz kötött archiválásához szükséges felhasználási jogosultságot biztosítja. Ettől eltérő, önálló online reklámcélú felhasználáshoz külön megállapodás szükséges.
6.8. A Hirdető a végleges hirdetési tervet a Kiadó által meghatározott határidőben jóváhagyja, ha a Kiadó jóváhagyásra megküldi. A jóváhagyás nem mentesíti a Kiadót a neki felróható nyomdai vagy elhelyezési hibák következményei alól.
7. Díjazás és fizetési feltételek
7.1. A hirdetések közzétételéért a Kiadó mindenkor hatályos hirdetési díjszabása, illetve a Felek írásbeli megállapodása szerinti díj fizetendő.
7.2. A hirdetési díj mértékét a hirdetés mérete, megjelenési gyakorisága, elhelyezése és az esetlegesen alkalmazott kedvezmények határozhatják meg.
7.3. A Kiadó a szerződéskötés előtt közölt feltételek szerint előzetes díjfizetést vagy előleget kérhet, különösen új Hirdető vagy korábbi fizetési késedelem esetén. Az előrefizetés nem jelent automatikus közzétételi jogosultságot.
7.4. A számla kiállítása és kiegyenlítése a szerződésben meghatározott feltételek szerint történik. Eltérő megállapodás hiányában a fizetési határidő a számla kézhezvételétől számított 8 nap.
7.5. Késedelmes fizetés esetén a Kiadó a jogszabályok szerinti késedelmi kamatot érvényesítheti, valamint a további megrendelések elfogadását a tartozás rendezéséhez kötheti.
7.6. A Kiadó a már esedékes, nem vitatott díjtartozással rendelkező Hirdető új megrendelését a tartozás rendezéséig elutasíthatja. A számlázás és az esetleges kedvezmények feltételeit a visszaigazolásnak vagy a hirdetési díjszabásnak egyértelműen tartalmaznia kell.
8. A Hirdető felelőssége
8.1. A Hirdető felel a közzétételre átadott hirdetési anyagok tartalmának valódiságáért, jogszerűségéért és pontosságáért.
8.2. A Hirdető szavatolja, hogy a hirdetés közzétételéhez szükséges valamennyi jogosultsággal, engedéllyel és hozzájárulással rendelkezik, különösen a szerzői jogok, védjegyek, személyiségi jogok és személyes adatok vonatkozásában.
8.3. A Hirdető köteles megtéríteni a Kiadónak a Hirdető szerződésszegéséből, valótlan közléséből vagy jogellenes hirdetési anyagából eredő, jogszerűen érvényesíthető és bizonyított károkat, a vonatkozó jogszabályok keretei között.
8.4. A Hirdető felelőssége nem zárja ki a Kiadó jogszabály alapján fennálló saját felelősségét.
9. Lemondás, módosítás és hibás teljesítés
9.1. A Hirdető a visszaigazolt megrendelés módosítását vagy lemondását írásban, a media@morahalom.hu e-mail-címen közölheti. A módosítás a Kiadó írásbeli elfogadásával válik hatályossá. A lemondás időpontja a nyilatkozat Kiadóhoz történő beérkezésének időpontja; hatályossága nem függ a Kiadó visszaigazolásától.
9.2. A Kiadó a megrendelés visszaigazolásában rögzíti az anyagleadási határidőt. Az e határidőig beérkező lemondás esetén közzétételi díj és lemondási díj nem fizetendő. A külön megrendelt grafikai tervezés és szerkesztés elszámolására a 9.4. pont irányadó.
9.3. Az anyagleadási határidő után, de a megjelenés előtt beérkező lemondás esetén a Kiadó kizárólag az érintett hirdetés közzétételének előkészítésével közvetlenül összefüggő, igazoltan felmerült és a lemondás következtében már meg nem takarítható költségeket érvényesítheti. Ezek összege nem haladhatja meg az érintett megjelenés közzétételi díját. A Kiadó a költségekről tételes elszámolást ad; ugyanaz a munka vagy költség több jogcímen nem számítható fel.
9.4. A hirdetés grafikai tervezését és szerkesztését a közzétételi díj nem tartalmazza. Ha a hirdetési anyagot a Kiadó készíti el, annak tartalmáról, díjáról és teljesítési feltételeiről a Felek előzetesen, külön írásban állapodnak meg. A közzététel lemondása esetén az addig igazoltan elvégzett grafikai munka megállapodás szerinti, arányos díja fizetendő. A még el nem végzett munka díja nem követelhető.
9.5. Több megjelenésre szóló megrendelés esetén a lemondás kizárólag a nyilatkozatban megjelölt, még nem teljesített megjelenéseket érinti. A már teljesített megjelenések díja fizetendő. A korábban biztosított kedvezmény utólagos módosítására kizárólag akkor kerülhet sor, ha annak feltételeit és számítási módját a Felek a szerződéskötéskor írásban rögzítették.
9.6. Ha a hirdetés a Kiadó érdekkörében felmerült okból nem jelenik meg a visszaigazolt lapszámban, a Kiadó erről haladéktalanul tájékoztatja a Hirdetőt. Másik lapszámban történő közzétételre kizárólag a Hirdető írásbeli beleegyezésével kerülhet sor. Ennek hiányában az elmaradt megjelenés közzétételi díja nem követelhető, a már megfizetett díj pedig visszajár. Ez nem érinti a Hirdető egyéb, jogszabály alapján fennálló igényeit.
9.7. A Kiadó a már visszaigazolt hirdetés közzétételét is megtagadhatja, ha utóbb olyan jogszabálysértés, lényeges valótlan adat vagy más, a teljesítést jogszerűen kizáró körülmény válik ismertté. A Kiadó a megtagadás okáról írásban tájékoztatja a Hirdetőt. Ha az elmaradás a Hirdető érdekkörében felmerült okra vezethető vissza, a Felek a 9.3–9.4. pont szerinti, igazolt költségekkel és elvégzett munkával számolnak el; egyéb esetben az elmaradt közzététel díja visszajár.
9.8. Ha a hirdetés a visszaigazolt feltételektől eltérően vagy hibásan jelenik meg, a Hirdető kifogást jelenthet be a Kiadónál. A kifogásban kérjük megjelölni az érintett lapszámot, a hirdetést és a kifogásolt eltérést. A látványterv jóváhagyása nem mentesíti a Kiadót a jóváhagyott változattól eltérő teljesítés következményei alól.
9.9. Megalapozott kifogás esetén a Felek a hiba jellegéhez és jelentőségéhez igazodó rendezésről egyeztetnek, így különösen kijavításról, ismételt közzétételről vagy arányos díjcsökkentésről. Az ismételt közzétételhez a Hirdető beleegyezése szükséges. E rendelkezés nem korlátozza a Hirdető jogszabály alapján fennálló szavatossági, szerződésmegszüntetési és kártérítési jogait.
9.10. A Kiadó a lemondásból eredő visszatérítést a lemondás beérkezésétől, az elmaradt megjelenés miatti visszatérítést az elmaradás megállapításától számított 8 napon belül teljesíti. A visszafizetéssel egyidejűleg tételes elszámolást bocsát a Hirdető rendelkezésére. A visszatérítésből kizárólag a jelen ÁSZF alapján jogszerűen felszámítható összegek vonhatók le.
9.11. A közzététel után felmerülő megalapozott jogsértési vagy megtévesztési panasz esetén a Kiadó a további megjelenéseket a tények tisztázásáig felfüggesztheti, és a Hirdetőt nyilatkozattételre hívhatja fel. A vizsgálat eredményéről és a további teljesítésről vagy elszámolásról írásban tájékoztatja a Hirdetőt.
9.12. A jelen fejezet rendelkezései nem korlátozzák a fogyasztónak minősülő Hirdetőt megillető, kötelező jogszabályon alapuló jogokat. A fogyasztói elállásra és felmondásra, valamint az ezekhez kapcsolódó elszámolásra a külön jogszabályi rendelkezések irányadók.
10. Adatkezelés és titoktartás
10.1. A Kiadó a hirdetési megrendelésekkel kapcsolatos személyes adatokat az Európai Unió általános adatvédelmi rendeletének (GDPR), valamint a vonatkozó magyar jogszabályoknak megfelelően kezeli. (https://www.morahalom.hu/hu/tukorkep-1)
10.2. Az adatkezelés célja különösen a hirdetési megrendelések elbírálása, a szerződések megkötése és teljesítése, a kapcsolattartás, a számlázás és az esetleges jogi igények kezelése.
10.3. A személyes adatok kezelésének jogalapját, időtartamát, az érintetti jogokat és az adatkezelő elérhetőségeit a Kiadó külön adatkezelési tájékoztatóban határozza meg.
10.4. A Felek kötelesek a szerződés teljesítése során tudomásukra jutott, nem nyilvános üzleti információkat bizalmasan kezelni, kivéve, ha azok közlését jogszabály írja elő.
10.5. A Kiadó a hirdetői azonosítással és ellenőrzéssel összefüggésben bekért személyes adatokat csak a szükséges mértékben, dokumentált célból, a külön adatkezelési tájékoztató szerint kezeli.
11. Panaszkezelés és jogviták
11.1. A Hirdető a hirdetési szolgáltatással kapcsolatos észrevételeit, kifogásait és panaszait az alábbi elérhetőségeken közölheti a Kiadóval:
– Személyesen vagy postai úton: HTV Média Nonprofit Kft., 6782 Mórahalom, Röszkei út 1.
– E-mailben: media@morahalom.hu
– Telefonon: +36 62 281 219
A panasz kivizsgálásának elősegítése érdekében kérjük megadni a Hirdető nevét, válaszadásra alkalmas elérhetőségét, az érintett megrendelés vagy lapszám adatait, a kifogás leírását és a kért intézkedést.
11.2. A fogyasztónak minősülő Hirdető panaszát szóban vagy írásban is közölheti. A Kiadó a szóbeli panaszt azonnal megvizsgálja, és szükség szerint orvosolja. Ha a fogyasztó a panasz kezelésével nem ért egyet, vagy annak azonnali kivizsgálása nem lehetséges, a Kiadó haladéktalanul jegyzőkönyvet vesz fel, és a továbbiakban az írásbeli panaszra vonatkozó szabályok szerint jár el.
11.3. A személyesen közölt szóbeli panaszról felvett jegyzőkönyv másolatát a Kiadó helyben átadja a fogyasztónak. Telefonon vagy más elektronikus hírközlési szolgáltatás útján közölt szóbeli panasz esetén a panaszt egyedi azonosítószámmal látja el, és a jegyzőkönyv másolatát legkésőbb az érdemi válasszal egyidejűleg megküldi. A jegyzőkönyv tartalmára és felvételének kivételeire a fogyasztóvédelmi törvény rendelkezései irányadók.
11.4. A Kiadó az írásbeli panaszt annak beérkezésétől számított 30 napon belül írásban, érdemben és igazolható módon megválaszolja, kivéve, ha jogszabály eltérő határidőt ír elő. A panasz elutasítását indokolja. A panasz megválaszolásának határideje nem hosszabbítja meg a jelen ÁSZF 9. fejezetében vállalt visszafizetési határidőt.
11.5. A Kiadó a fogyasztói szóbeli panaszról felvett jegyzőkönyvet vagy az írásbeli panaszt, továbbá az érdemi válasz másolatát három évig megőrzi, és az ellenőrző hatóság felhívására bemutatja.
11.6. A fogyasztói panasz elutasítása esetén a Kiadó írásban tájékoztatja a fogyasztót arról, hogy panaszával annak jellege szerint mely hatóság vagy békéltető testület eljárását kezdeményezheti. A tájékoztatás tartalmazza az illetékes hatóság, illetve a fogyasztó lakóhelye, tartózkodási helye vagy székhelye szerinti békéltető testület székhelyét, telefonos és internetes elérhetőségét, valamint levelezési címét. A Kiadó arról is tájékoztatást ad, hogy tett-e általános alávetési nyilatkozatot.
11.7. A fogyasztó a szolgáltatási szerződés megkötésével vagy teljesítésével kapcsolatos fogyasztói jogvita bíróságon kívüli rendezése érdekében békéltető testülethez fordulhat. Az eljárás kezdeményezésének feltétele, hogy előzetesen közvetlenül megkísérelje a vitát a Kiadóval rendezni. A Kiadót a békéltető testületi eljárásban jogszabály szerinti együttműködési kötelezettség terheli.
11.8. A Kiadó székhelye szerinti régióban működő békéltető testület:
Csongrád-Csanád Megyei Békéltető Testület
Székhely és levelezési cím: 6721 Szeged, Párizsi körút 8–12.
Telefon: +36 62 549 392
E-mail: bekelteto.testulet@cskik.hu
Honlap: https://www.bekeltetes-csongrad.hu/
A fenti testület feltüntetése nem korlátozza a fogyasztó jogszabály szerinti testületválasztási lehetőségeit. A területi békéltető testületek elérhetőségei a Magyar Kereskedelmi és Iparkamara honlapján találhatók:
https://mkik.hu/a-bekelteto-testuletek-teruleti-honlapjai
11.9. A fogyasztó a fogyasztóvédelmi rendelkezések megsértése esetén az illetékes fogyasztóvédelmi hatósághoz is fordulhat. A hatósági eljárás nem helyettesíti az egyedi szerződéses pénzkövetelések békéltető testület vagy bíróság előtti érvényesítését.
11.10. A Felek a vitás kérdéseket elsősorban közvetlen egyeztetéssel törekednek rendezni. Ennek eredménytelensége esetén a jogvita elbírálására a hatáskörrel és illetékességgel rendelkező bíróság jogosult. Az egyeztetés nem feltétele a bírósági igényérvényesítésnek, és nem korlátozza a fogyasztót megillető jogorvoslati lehetőségeket.
12. Záró rendelkezések
12.1. Jelen ÁSZF a hatálybalépésének napjától alkalmazandó a Tükörképben történő hirdetési szolgáltatásokra vonatkozó új megrendelésekre.
12.2. A Kiadó jogosult az ÁSZF módosítására. A módosítás a már létrejött szerződések feltételeit a Felek megfelelő megállapodása vagy jogszabályi felhatalmazás nélkül nem változtatja meg.
12.3. Az ÁSZF mindenkor hatályos változatát a Kiadó a Hirdetők számára a megrendelés előtt hozzáférhetővé teszi, és annak elérhetőségét a hirdetési megrendelőlapon feltünteti. A megrendelőlap a Hirdető kifejezett nyilatkozatát tartalmazza arról, hogy az ÁSZF-et megismerhette és elfogadja.
12.4. A jelen ÁSZF-ben nem szabályozott kérdésekben a mindenkor hatályos magyar jogszabályok, különösen a Polgári Törvénykönyv, a gazdasági reklámtevékenységre és a sajtótermékekre vonatkozó jogszabályok rendelkezései irányadók.
12.5. Az ÁSZF új változata kizárólag a hatálybalépést követően elfogadott megrendelésekre alkalmazandó; a korábban létrejött szerződésekre a szerződéskötéskor irányadó feltételek vonatkoznak, kivéve a Felek eltérő megállapodását vagy kötelező jogszabályi rendelkezést.
Hatálybalépés: 2026. január 30.

A Kiadó adatai:
· Teljes név: HTV Média Nonprofit Korlátolt Felelősségű Társaság
· Rövidített név: HTV Média Nonprofit Kft.
· Székhely: 6782 Mórahalom, Röszkei út 1.
· Cégjegyzékszám: 06-09-016404
· Adószám: 23061477-2-06
· Tulajdonos: Mórahalom Városi Önkormányzat (100%)
· Képviselő: Papp Éva ügyvezető
· Elektronikus elérhetőség: media@morahalom.hu
· Telefonszám: +36 62 281 219

